
Vabariigi Valitsuse 1. detsembri 2016. a määruse nr 138 „Tervise infosüsteemi 
põhimäärus“ muutmise määruse eelnõu seletuskiri



1. Sissejuhatus

1.1. Sisukokkuvõte


Määruse muutmise vajadus on tingitud tervishoiuteenuste korraldamise seaduse muutmisest seoses patsiendi elulõpu tahteavalduse (edaspidi elulõpu tahteavaldus) regulatsiooni kehtestamisega. Muudatusega võimaldatakse koostada elulõpu tahteavaldus tervise infosüsteemi veebikeskkonnas (terviseportaalis).

Eelnõuga kavandatu ei suurenda isikute halduskoormust, kuna elulõpu tahteavalduse koostamine on vabatahtlik.

1.2. Eelnõu ettevalmistaja


Eelnõu ja seletuskirja on koostanud Sotsiaalministeeriumi tervishoiuteenuste osakonna nõunik Pille Saar (pille.saar@sm.ee). Eelnõu juriidilise ekspertiisi on teinud Sotsiaalministeeriumi õigusosakonna õigusnõunik Rebeka Pintson (rebeka.pintson@sm.ee).

Määruse ja seletuskirja on keeletoimetanud Rahandusministeeriumi ühisosakonna dokumendihaldustalituse keeletoimetaja Virge Tammaru (virge.tammaru@fin.ee).

Elulõpu tahteavalduse sisu väljatöötamise töörühma töös osalesid ekspertidena dr Katrin Elmet (Tartu Ülikooli Kliinikum), dr Ruth Kalda (Tartu Ülikooli peremeditsiini ja rahvatervishoiu instituut) ja dr Pille Sillaste (Eesti Palliatiivravi Selts Pallium, Ida-Tallinna Keskhaigla). Elulõpu tahteavalduse andmekoosseis on koostatud elulõpu tahteavalduse infosüsteemi ärianalüüsi põhjal, mille valmistas ette Tervise ja Heaolu Infosüsteemide Keskus. Ärianalüüsi koostamisse olid kaasatud järgmised Tervise ja Heaolu Infosüsteemide Keskuse töötajad:
1) Hedvig Soone;
2) Helena Palu;
3) Johannas Holm;
4) Marilin Prants;
5) Katrin Žuhhovitski.

1.3. Märkused

Eelnõuga muudetakse Vabariigi Valitsuse 1. detsembri 2016. a määruse nr 138 „Tervise infosüsteemi põhimäärus“ redaktsiooni RT I, 28.03.2026, 2.

Eelnõu on seotud isikuandmete töötlemisega, kuid üksnes piiratud ulatuses, kuna muudatusega ei looda uut andmekogu ega muudeta tervise infosüsteemis üldist töötlemiskorda. Täpsem analüüs on esitatud seletuskirja punktis 4.1.

Füüsiliste isikute halduskoormust eelnõuga kavandatu ei suurenda, kuna elulõpu tahteavalduse koostamine on vabatahtlik ning eelnõuga kavandatu kohaselt luuakse võimalus koostada digitaalne elulõpu tahteavaldus.

2. Eelnõu sisu ja võrdlev analüüs


Eelnõu koosneb kahest paragrahvist.

Paragrahviga 1 muudetakse Vabariigi Valitsuse 1. detsembri 2016. a määrust nr 138 „Tervise infosüsteemi põhimäärus“.

Määruse § 17 lõiget 1 täiendatakse punktiga 16. Nimetatud paragrahvis on sätestatud andmesubjekti õigus teha toiminguid ning esitada ja muuta andmeid. Muudatusega lisatakse andmesubjektile võimalus koostada elulõpu tahteavaldus veebikeskkonna kaudu.

Terviseportaali kaudu elulõpu tahteavalduse koostamise võimaldamise eesmärk on toetada patsiendi enesemääramisõiguse teostamist ning tagada, et patsiendi tahe oleks tervishoiuteenuse osutamisel vajaduse korral tervise infosüsteemi kaudu kättesaadav.

Elulõpu tahteavalduse täpne andmekoosseis sätestatakse tervise infosüsteemi andmekoosseisu reguleerivas sotsiaalministri 17. septembri 2008. a määruses nr 53 „Tervise infosüsteemi andmekoosseisud ja nende esitamise tingimused“. Andmekoosseis on vajalik elulõpu tahteavalduse koostamise, muutmise, tühistamise ja rakendamise tagamiseks ning seadusest tulenevate nõuete täitmiseks.

Tervise infosüsteemi põhimääruse muud üldised nõuded, sealhulgas andmekogu eesmärk, vastutava ja volitatud töötleja ülesanded, turvameetmed, juurdepääsukord, logimine ja muud andmekaitsenõuded, kohalduvad elulõpu tahteavalduse töötlemisele samamoodi nagu teistele tervise infosüsteemis töödeldavatele andmetele.

Paragrahvis 2 nähakse ette määruse jõustumine 1. jaanuaril 2027. a.

3. Eelnõu vastavus Euroopa Liidu õigusele


Eelnõu on kooskõlas Euroopa Liidu õigusega. Eelnõul on seos isikuandmete kaitse üldmäärusega.

4. Määruse mõjud

Määruse muudatusega täiendatakse tervise infosüsteemi põhimäärust üksnes tehnilise ja korraldusliku võimalusega koostada patsiendi elulõpu tahteavaldus tervise infosüsteemis terviseportaali kaudu. Muudatus ei loo iseseisvalt uut õigust elulõpu tahteavalduse tegemiseks ega reguleeri ammendavalt tahteavalduse koostamise, allkirjastamise, muutmise, tühistamise või rakendamise korda. Need küsimused tulenevad seadusest ja selle alusel kehtestatud rakendusaktidest. Tervise infosüsteemi põhimääruse muudatuse eesmärk on võimaldada seaduses sätestatud õiguse praktilist kasutamist olemasolevas tervise infosüsteemi raamistikus.

Muudatuse mõju on peamiselt sotsiaalne. Muudatus toetab inimese enesemääramisõiguse praktilist teostamist, võimaldades tal väljendada etteulatuvalt oma tahet tervishoiuteenuste osutamise või neist loobumise kohta olukorras, kus ta ei ole enam otsusevõimeline. Tervise infosüsteemis koostatav ja kättesaadav elulõpu tahteavaldus aitab vähendada riski, et patsiendi tahe jääb tervishoiuteenuse osutamisel teadmata või seda tõlgendatakse erinevalt.

Tervishoiukorralduse seisukohalt aitab muudatus luua selgema ja ühetaolisema aluse elulõpu tahteavalduse olemasolu kontrollimiseks ning patsiendi tahtega arvestamiseks tervishoiuteenuse osutamisel. Tervishoiutöötajatele on oluline, et patsiendi kehtiv tahteavaldus oleks vajaduse korral tervise infosüsteemi kaudu kättesaadav ja et selle alusel oleks võimalik teha raviotsuseid seaduses sätestatud tingimustel. Ühtne infosüsteemipõhine lahendus suurendab õigusselgust ning vähendab olukordi, kus patsiendi tahe on tervishoiutöötajale kättesaamatu või ebaselge.

Mõju riigivalitsemisele on piiratud. Muudatus eeldab tervise infosüsteemi arenduste ettevalmistamist ja kasutuselevõttu ning tervishoiutöötajate ja teenuseosutajate teavitamist. Peamine koormus avaldub rakendamise ettevalmistamise etapis. Pärast lahenduse kasutuselevõttu toimub elulõpu tahteavaldusega seotud andmetöötlus ja dokumenteerimine olemasoleva tervise infosüsteemi kaudu, mistõttu ei kaasne riigiasutustele eeldatavalt olulist püsivat töökoormuse kasvu.

Füüsiliste isikute halduskoormust eelnõuga kavandatu ei suurenda, kuna elulõpu tahteavalduse koostamine on vabatahtlik.

4.1. Andmekaitsealane mõjuhinnang

Muudatusega lisatakse tervise infosüsteemi põhimäärusesse võimalus koostada patsiendi elulõpu tahteavaldus terviseportaali kaudu. Andmekoosseis on esitatud andmekoosseisu reguleerivas määruses. Tervise infosüsteemi põhimääruse muud üldised nõuded, sealhulgas andmekogu eesmärk, vastutava ja volitatud töötleja ülesanded, turvameetmed, juurdepääsukord, logimine ja muud andmekaitsenõuded, kohalduvad elulõpu tahteavalduse töötlemisele samamoodi nagu teistele tervise infosüsteemis töödeldavatele andmetele.

Terviseportaali kaudu elulõpu tahteavalduse koostamise võimaldamise eesmärk on toetada patsiendi enesemääramisõiguse teostamist ning tagada, et patsiendi tahe oleks tervishoiuteenuse osutamisel vajaduse korral tervise infosüsteemi kaudu kättesaadav.

Elulõpu tahteavalduse andmete töötlemisele kohalduvad kõik infosüsteemi turvanõuded, mistõttu on võimalikud tekkivad riskid maandatud.

5. Määruse rakendamisega seotud tegevused, vajalikud kulud ja määruse rakendamise eeldatavad tulud


Elulõpu tahteavalduse funktsionaalsuse arendamiseks tervise infosüsteemis on Sotsiaalministeerium eraldanud 2026. a Tervise ja Heaolu Infosüsteemide Keskusele (TEHIK) 399 219 eurot. Arenduse eesmärk on luua tervise infosüsteemi elulõpu tahteavalduse koostamise, muutmise, tühistamise, dokumenteerimise ja tervishoiutöötajatele kättesaadavaks tegemise funktsionaalsus. Alates 2026. a on arvestatud terviseportaali ülalpidamise ja hoolduskuluga 20 000 eurot aastas.

Määruse rakendamise toetamiseks töötatakse välja tervishoiu- ja hooldustöötajatele suunatud e-õppe koolitus. Selleks sõlmis Sotsiaalministeerium 2026. aasta mais Tartu Ülikooliga töövõtulepingu elulõpu tahteavalduse teemalise Moodle'i e-koolituse väljatöötamiseks. Lepingu maksumus on 22 217 eurot koos käibemaksuga (17 917 eurot ilma käibemaksuta), mis rahastatakse TAT-ist "Pikaajalise hoolduse kättesaadavuse ja kvaliteedi parandamine " ning koolitus valmib hiljemalt 31. oktoobriks 2026. a. Koolituse eesmärk on toetada tervishoiu- ja hooldustöötajaid elulõpu tahteavalduse regulatsiooni rakendamisel ning tagada regulatsiooni ühetaoline rakendamine praktikas


6. Määruse jõustumine

Määrus jõustub 1. jaanuaril 2027. a koos tervishoiuteenuste korraldamise seaduse muudatustega, millega loodi patsiendi elulõpu tahteavalduse õiguslik alus ja mille rakendamiseks määrus kehtestatakse.

7. Eelnõu kooskõlastamine, huvirühmade kaasamine ja avalik konsultatsioon


Eelnõu saadeti kooskõlastamiseks Justiits- ja Digiministeeriumile ning arvamuse avaldamiseks Tervise ja Heaolu Infosüsteemide Keskusele, Tervisekassale, Andmekaitse Inspektsioonile, Eesti Puuetega Inimeste Kojale, Eesti Patsientide Esindusühingule, Eesti Perearstide Seltsile, Eesti Arstide Liidule, Eesti Esmatasandi Tervisekeskuste Liidule, Eesti Õdede Liidule, Eesti Patsientide Liidule, Eesti Kiirabi Liidule ja Eesti Haiglate Liidule. Eelnõu kohta märkusi ei esitatud.

